MTN hof toe oor 5G-spektrum-proses | Netwerk24
Deur Reuters 29 Januarie 2021 13:10
MTN het die hooggeregshof in Johannesburg genader om die Onafhanklike Kommunikasieowerheid (Okosa) se veilingsproses vir die verkoop van 5G-spektrum te skrap of te hersien.
Die bekendstelling van die 5G-spektrum word verwag nadat die veiling vir hierdie spektrum in Maart gehou word. Foto: Unsplash
MTN is die jongste diensverskaffer wat Okosa hof toe sleep nadat Telkom reeds in Desember 'n soorgelyke hofsaak van stapel gestuur het.
Okosa staan reeds Telkom se hofsaak teen.
Dié regsdispute dreig om die noodsaaklike uitrol van 5G-spektrum te vertraag. Die veiling is vir Maart gereël.
Diensverskaffers wag al meer as 'n dekade vir Okosa om nuwe spektrumlisensies beskikbaar te stel, wat gesien word as noodsaaklik om nuwe beleggings te lok en die prys van data vir sowel diensverskaffers as verbruikers te verlaag.
MTN staan Okosa se besluit teen om diensverskaffers in twee kategorieë te plaas. Dit sal die twee reuse, MTN en Vodacom, op dieselfde vlak 1 plaas, terwyl Telkom, Cell C en ander op vlak 2 geplaas word, luidens hofstukke wat Reuters onder oë gehad het.
Die hofstukke is Woensdag ingedien.
Met die klassifiseringsproses, sê MTN, sal vlak 1-diensverskaffers uitgesluit word van 'n veilingsronde wat MTN se vermoë ondermyn om 3,5 gigahertz (GHz) spektrum te bekom, wat hy as noodsaaklik vir die bekendstelling van 5G beskou.
MTN sê dit gee kleiner diensverskaffers, wat reeds spektrum in daardie band het, die eerste opsie om ten koste van MTN meer aan te skaf.
Hy noem die definisies wat gebruik word om maatskappye te klassifiseer "ontoelaatbaar vaag, arbitrêr en onredelik".
Telkom en Liquid Telecom het reeds toegang tot die 3,5GHz-spektrumband, terwyl MTN, Vodacom en Cell C nie het nie, wys die hofstukke.
MTN sê dat hy nie 'n vertraging in die toekenning van spektrum wil hê nie, maar het geen keuse as om die hof te vra om die proses onwettig te verklaar en te hersien of reg of tersyde te stel nie.